作者:白居易
標題:題裴晉公女幾山刻石詩後
內容:何處畫功業，何處題詩篇。麒麟高閣上，女幾小山前。爾後多少時，四朝二十年。賊骨化為土，賊壘犁為田。一從賊壘平，陳蔡民晏然。騾軍成牛戶，鬼火變人煙。生子已嫁娶，種桑亦絲綿。皆雲公之德，欲報無由緣。公今在何處，守都鎮三川。舊宅留永樂，新居開集賢。公今在何官，被袞珥貂蟬。戰袍破猶在，髀肉生欲圓。襟懷轉蕭灑，氣力彌精堅。登山不拄杖，上馬能掉鞭。利澤浸入池，福降升自天。昔號天下將，今稱地上仙。勿追赤松遊，勿拍洪崖肩。商山有遺老，可以奉周旋。